Forsvarsministeren peker på at teknologi, systemtenkning og strategi har avløst mange av de fysiske utfordringene for vernepliktige, skriver Stavanger Aftenblad.

– Det er blitt stadig vanskeligere å argumentere for at kvinner ikke skal verve seg. Det er ikke lenger særlige fysiske krav, og det er synd hvis vi ikke klarer å rekruttere de beste jentene også, sier Barth Eide.

Han minner også om stadig høyere krav til simultankapasitet – evnen til å ha flere tanker i hodet på en gang.

Full likestilling

Regjeringen innførte nylig allmenn sesjonsplikt, som betyr at kvinner på lik linje med menn blir innkalt på sesjon.

Nå vurderer regjeringen altså å ta skrittet helt ut og innføre full likestilling der både kvinner og menn har allmenn verneplikt.

For noen dager siden ble det kjent at Stortinget følger regjeringens anbefaling og avvikler den sivile verneplikten. De som nekter militærtjeneste av overbevisningsgrunner, slipper heretter tolv måneders sivilarbeid.

Hva mener du om å innføre allmenn verneplikt for kvinner?